Hvert år i marts er der udsigt til en stor nyhed for mange danskere.

Det er nemlig her, at SKAT løfter sløret for danskernes årsopgørelser, som kort sagt fortæller danskerne, om de skylder penge til SKAT eller kan glæde sig til en ekstra bunke penge på kistebunden.

Læs også : Tre ud af fire danskere får penge tilbage i Skat

SKAT fortæller i en pressemeddelelse, at årsopgørelsen, der officielt først er klar på mandag 12. marts, allerede nu er tilgængelig for 4,6 millioner borgere.

- Frem til den officielle åbning på mandag testes systemerne - hvilket gør, at man allerede nu kan se sin årsopgørelse. Interessen for årsopgørelsen er ofte stor. En kø-funktion sikrer, at SKATs systemer kan håndtere de mange besøg, skriver SKAT i en pressemeddelelse.

Her oplyses det også, at det igen i år vil være muligt at få svar på spørgsmål via sociale medier.

Udsigt til kø

Det kan være en rigtig god idé at finde opladeren frem og væbne sig med tålmodighed, hvis man vil se sin opgørelse snarest. SKAT advarer nemlig om blandt andet ustabilitet.

- Da vi bruger weekenden som en testperiode, kan borgerne måske opleve, at systemet kommer til at køre ustabilt, samt at der eventuelt kan være begrænset adgang fra udlandet, lyder det fra siger Jørgen Bo Madsen, der er kontorchef i IT i SKAT, i den udsendte pressemeddelelse.

Hvor meget tålmodighed, man skal væbne sig med, kan man få oplyst, når man logger ind, fortæller SKAT.

- Vi har også i år etableret en kø-funktion, der fortæller, hvornår man kan forvente at komme ind, lyder det i pressemeddelelsen.

Læs også : Penge tilbage eller skattesmæk? Årsopgørelsen venter lige om hjørnet

Hjemmesiden har udsigt til enorme besøgstal de næste par dage fra danske borgere, der gør brug af muligheden for at tyvstarte.